Адзін з першых маштабных рэспубліканскіх семінараў, на якім разглядаліся праблемы аказання цэнтрамі дадатковай адукацыі турыстычна-краязнаўчага профілю платных экскурсійных паслуг, праводзіўся на базе Клімавіцкага цэнтра турызму, краязнаўства і экскурсій дзяцей і моладзі. Як адзначыла на круглым стале яго дырэктар Рэгіна Яўгенаўна Аляксеенка, цэнтр жыве, дзейнічае, развіваецца ў асноўным толькі за кошт аказання пазабюджэтных паслуг. Платныя турыстычныя паслугі прадастаўляюцца не толькі навучэнцам і педагогам, але і ўсім жыхарам Клімавіцкага раёна, прычым у значных маштабах. Так, для навучэнцаў і педагогаў устаноў адукацыі раёна ў 2013 годзе праведзена 86 экскурсій, а агульны аб’ём платных турыстычна-экскурсійных паслуг за мінулы год склаў 1087,6 мільёна рублёў.